**LĒMUMS**

Liepājā

|  |  |
| --- | --- |
| 2022.gada 20.janvārī | Nr.24/2  (prot. Nr.2, 21.§) |

Par pašvaldībai piederošo telpu

Jūrmalas ielā 23-1N nodošanu

bezatlīdzības lietošanā

2021.gada 1.jūlijā noslēgta vienošanās ar Latvijas Universitāti un Centrālo finanšu un līguma aģentūru par Eiropas Reģionālās attīstības fonda projekta Nr.1.1.1.1/20/A/035 "Hibrīda-sensora izelpas analīze kolorektālā vēža skrīningam (HYCOR)" (turpmāk - projekts) īstenošanu, kurā sabiedrība ar ierobežotu atbildību "LIEPĀJAS REĢIONĀLĀ SLIMNĪCA" ir sadarbības partneris. Projekta mērķis ir izstrādāt principāli jaunu pieeju vēža noteikšanai, veicot izelpotā gaisa analīzi.

Projekta ietvaros Liepājā tiks veikts praktisks pētījums, lai veicinātu izelpas gaistošā marķiera koncepciju kolorektālā vēža skrīningā, veicinot jauna hibrīda analizatora izstrādāšanu šim mērķim. Kopumā pētījumā tiks uzņemtas vismaz 1000 personas no salīdzinoši veselas populācijas vecumā 40 līdz 64 gadiem. Tās tiks aktīvi uzaicinātas no ģimenes ārstu prakšu reģistriem vai Nacionālā veselības dienesta reģistra (šīs pieejas normatīvais apstiprinājums jau ir pieejams).

Lai varētu īstenot pētījumu, projekta ietvaros tiks izveidots pētniecības centrs, kurā strādās pētniecības komanda piecu cilvēku sastāvā (ārsta palīgs, 2 medicīnas māsas, laborants, reģistrators).

Pētniecības komandai nepieciešams ne mazāk kā piecu izolētu telpu komplekss, kurā telpas nodalītas ar durvīm, vismaz vienā telpā ir izlietne un labierīcību telpas, kas pieejamas arī apmeklētājiem. Telpām jābūt izvietotām 1.stāvā vai ar piekļuvi personām ar kustību traucējumiem. Tādējādi telpas Jūrmalas ielā 23-1N ir piemērotas pētniecības centra izvietošanai.

Pamatojoties uz likuma "Par pašvaldībām" 14.panta otrās daļas 3.punktu, 15.panta pirmās daļas 6.punkts un 21.panta pirmo daļu, Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 5.punktu, 5.panta trešo, 3.1 un sesto daļu, izskatot Liepājas pilsētas pašvaldības iestādes "Liepājas pilsētas pašvaldības administrācija" Vides, veselības un sabiedrības līdzdalības daļas 2021.gada 30.decembra vēstuli Nr.2839/2.19.2 "Par pašvaldībai piederošo telpu Jūrmalas ielā 23-1N nodošanu projekta īstenošanai" un Liepājas valstspilsētas pašvaldības domes pastāvīgās Finanšu komitejas 2022.gada 13.janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

1. Nodot sabiedrībai ar ierobežotu atbildību "LIEPĀJAS REĢIONĀLĀ SLIMNĪCA" bezatlīdzības lietošanā no 2022.gada 1.februāra līdz 2023.gada 31.augustam Liepājas valstspilsētas pašvaldībai piederošās neapdzīvojamās telpas Nr.1N Jūrmalas ielā 23, Liepājā (bilances vērtība 1658,87 EUR), ar kopējo platību 128,80 m2 HYCOR pētniecības centra izveidošanai un pētījumu veikšanai.

2. Uzdot Liepājas pilsētas pašvaldības iestādei "Nekustamā īpašuma pārvalde" sagatavot un parakstīt līgumu par lēmuma 1.punktā minēto telpu nodošanu bezatlīdzības lietošanā sabiedrībai ar ierobežotu atbildību "LIEPĀJAS REĢIONĀLĀ SLIMNĪCA", ietverot šādus noteikumus:

2.1. neapdzīvojamās telpas tiek nodotas bezatlīdzības lietošanā uz laiku no 2022.gada 1.februāra līdz 2023.gada 31.augustam lēmuma 1.punktā minētā mērķa sasniegšanai;

2.2. neapdzīvojamās telpas tiek nodotas lietošanai derīgā stāvoklī;

2.3. neapdzīvojamās telpas tiek nodotas atpakaļ pašvaldībai, ja tās vairs nav nepieciešamas lēmuma 1.punktā minētā mērķa sasniegšanai;

2.4. sabiedrība ar ierobežotu atbildību "LIEPĀJAS REĢIONĀLĀ SLIMNĪCA" nodrošina neapdzīvojamo telpu uzturēšanu;

2.5. telpu lietotājs maksā par saņemtajiem komunālajiem pakalpojumiem un īpašuma apsaimniekošanas maksu, pamatojoties uz Liepājas pilsētas pašvaldības iestādes "Nekustamā īpašuma pārvalde" iesniegtu rēķinu.

3. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Izpilddirektora birojam, Finanšu pārvaldei, Nekustamā īpašuma pārvaldei, Nekustamā īpašuma pārvaldes grāmatvedībai, Nekustamā īpašuma pārvaldes Konversijas nodaļai | |